Yliopistoporukan risteily yltyi nujakaksi ruotsinlaivalla – Miehen käsi väännettiin pirstaleiksi

Yliopistoporukan yhteinen risteily äityi tappeluksi ruotsinlaivalla. Pirkanmaan käräjäoikeus antoi perjantaina tuomion Silja Line Baltic Princessillä vuoden 2014 marraskuussa tapahtuneesta nujakasta. Kolmekymppinen mies tuomittiin sakkorangaistukseen kahdesta lievästä pahoinpitelystä. Jo ennen laivan lähtöä satamasta mies törmäsi ystäväänsä ja rupesi haastamaan riitaa nimittelemällä ja provosoimalla. Kun ystävä oli poistumassa paikalta, mies potkaisi häntä pakaran alueelle. Miesten välille syntyi riitaa ja tönimistä, mutta muut matkustajat erottivat heidät toisistaan. Miehen ystävä kertoi oikeudessa, että mies oli käyttäytynyt aggressiivisesti ja ollut selvästi alkoholin vaikutuksen alaisena. Mies itse ei muistanut tapauksesta mitään seuraavana aamuna, mutta oli omien sanojensa mukaan halunnut vain puhua ystävänsä kanssa. Mies kielsi käyttäneensä fyysistä väkivaltaa. Käsi pirstaleiksi Todistajalausuntojen ja videotallenteiden perusteella kolmekymppinen mies oli vielä myöhemmin samana iltana osallisena tappelussa, johon liittyi useita henkilöitä. Laivan videotallenteissa näkyi, kuinka mies tappeli purppurapaitaisen miehen kanssa ensin hyttikäytävällä ja sen jälkeen hissiaulassa. Miehet kamppailivat useita minuutteja sekä pystyssä että maassa. Purppurapaitainen mies ei ollut oikeudessa syytteessä tappelusta. Kun yliopistoseurueeseen kuulunut nainen oli kävelemässä aulakahakan ohitse, hän sai kolmekymppiseltä mieheltä iskun avokämmenellä kasvoihinsa. Tämän jälkeen naisen miesystävä ja tilannetta seurannut toinen mies kävivät kiinni kolmekymppiseen mieheen ja yrittivät oman kertomuksensa mukaan saada tämän rauhoittumaan estääkseen uusia väkivaltaisuuksia. Naisen miesystävä väänsi miehen kättä ja yritti viedä sitä selän taakse. Tilanteessa kuului rusahdus, ja miehen käsi vaurioitui. Naisen miesystävän mukaan kolmekymppinen mies puski häntä päällään kasvoihin yrittäessään irrottautua otteesta. Toinen mies piti syyttäjän mukaan kolmekymppistä miestä kiinni kädestä ja kaulasta. Mies itse kertoi yrittäneensä vain estää tappelijaa käymästä toisen ihmisen kimppuun. Kolmekymppinen mies kiisti lyöneensä naista, mutta myönsi tarttuneensa hänen hiuksiinsa. Hänen kertomuksensa mukaan naisen miesystävä oli käynyt kimppuun ja tarkoituksella murskannut käden sen jälkeen, kun hän oli koskenut miehen naisystävään. Kolmekymppisen miehen käteen tuli tilanteessa pirstaleinen olkaluun alaosan murtuma. Mies vaati häntä kiinni pitäneiltä miehiltä yli 10 000 euron korvauksia muun muassa vamman aiheuttamasta tilapäisestä ja pysyvästä haitasta. Käräjäoikeuden mukaan kenenkään osallisen kertomuksia ei voitu pitää yksiselitteisesti totena, sillä ne olivat muuttuneet esitutkinnasta. Muiden syytteet hylättiin hätävarjeluna Syyttäjä vaati kolmekymppiselle miehelle rangaistusta kolmesta pahoinpitelystä. Mies kiisti kaikissa kohdissa syytteen ja vaati syytteiden hylkäämistä. Lisäksi syyttäjä vaati pahoinpitelyrangaistusta naisen miesystävälle ja toiselle miehelle, jotka pitivät miehestä kiinni. Pirkanmaan käräjäoikeus hylkäsi kahden muun miehen syytteet hätävarjeluna. Oikeus katsoi, etteivät miehet pyrkineet tahallisesti vahingoittamaan kolmekymppistä miestä tai osallistumaan tappeluun, vaan heidän tavoitteenaan oli tilanteen rauhoittaminen, vaikka miehen käsi vaurioituikin tilanteen yhteydessä. Koska miehiä ei tuomittu rikoksesta, myöskään kolmekymppisen miehen korvausvaatimuksille ei ollut perusteita. Kolmekymppinen mies sai tuomion kahdesta lievästä pahoinpitelystä. Oikeus arvioi että potkussa takapuoleen ja iskussa naisen kasvoihin oli kysymys vähäisestä ruumiillisen koskemattomuuden loukkauksesta. Oikeus hylkäsi kolmannen pahoinpitelysyytteen, sillä todistajien kertomuksista tai videotallenteilta ei käynyt ilmi, että mies olisi pukannut päällään naisen miesystävää kasvoihin. Miehelle määrättiin maksettavaksi 15 päiväsakkoa, jotka olivat suuruudeltaan 12 euroa. Kokonaissummaksi muodostui 180 euroa. Lisäksi hänet velvoitettiin korvaamaan todistelukustannukset valtiolle 195 euroa, ja lyönnin kohteena olleelle naiselle kivusta 50 euroa korkoineen. Tuomio ei ole lainvoimainen.